Source: http://cegvezetes.hu/2003/10/uj-elemek-a-cegeljarasban/
Timestamp: 2017-11-23 09:16:03
Document Index: 18075035

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Új elemek a cégeljárásban | Cégvezetés
Új elemek a cégeljárásban
Az uniós jogharmonizációs igényeknek megfelelően változik nemsokára a cégnyilvántartásról, a cégnyilvánosságról és a bírósági cégeljárásról szóló 1997. évi CXLV. törvény. Az új előírásokat a 2003. évi XLIX. törvény tartalmazza.
2004. január 1-jétől a Cégközlöny, amely az Igazságügyi Minisztérium hivatalos lapja, elektronikus formában jelenik meg. A cégjegyzék adatait, illetve azok változásait - ideértve a cég törlését is - tartalmazó végzését a cégbíróság a Cégközlönyben hozza nyilvánosságra, felsorolva azokat az okiratokat is, amelyek alapján a végzést meghozta. A végzésben, illetve annak alapján a Cégközlönyben megjelenő közleményben azt is szerepeltetni kell, hogy a vonatkozó cégiratok a cégjegyzéket vezető cégbíróságon megtekinthetőek. Emellett a Cégközlönyben közzéteszik azokat a cégjegyzékadatokat is, amelyekkel - számítógépes rendszer útján - a törvény alapján más szervezet egészíti ki a cégjegyzéket.
A magyar uniós csatlakozást követően az európai gazdasági egyesülés cégbejegyzésére, valamint törlésére vonatkozó adatokat - a Cégközlöny-beli közzétételt követő 30 napon belül - a cégbíróság nyilvánosságra hozza az Európai Unió Hivatalos Lapjában. Erre úgy kerül sor, hogy a cégbíróság az Európai Unió hivatalos közlemények közzétételéért felelős hivatalához küldi meg a közleményt, feltüntetve a bejegyzésre vonatkozó végzésének számát, a végzés keltét, azt a tényt, hogy a közzétételre Magyarországon, a Cégközlönyben került sor, valamint a Cégközlöny-beli közzététel napját.
A közzététel joghatása
A jelenlegi szabályok szerint a cég harmadik személlyel szemben csak azt követően hivatkozhat a cégjegyzékben bejegyzett adatra, illetve a cégnyilvántartásban szereplő (az adat igazolására szolgáló) okiratra, ha az adatot a Cégközlönyben közzétették. Kivételt képez, ha a cég bizonyítja, hogy a harmadik személy már korábban ismerte az adatot, illetve okiratot. A közzétételt követő 16. napig a harmadik személy ugyanakkor bizonyíthatja, hogy az adat, illetve az okirat megismerésére nem volt lehetősége. Az ellenkező bizonyításáig vélelmezni kell a jóhiszeműségét annak, aki a cégnyilvántartásban szereplő, illetve a Cégközlönyben közzétett adatban bízva, ellenérték fejében szerez jogot. A cég a jóhiszemű személlyel szemben nem hivatkozhat arra, hogy valamely általa bejelentett és a cégjegyzékbe bejegyzett adat nem felel meg a valóságnak.
Eltérés a cégjegyzék és a Cégközlöny között
A fenti rendelkezések a jövő év elejétől kiegészülnek azzal, hogy ha a cégjegyzékbe bejegyzett és a Cégközlönyben közzétett adat eltér egymástól, harmadik személy joghatályosan hivatkozhat a Cégközlönyben nyilvánosságra hozott adatra. Nem illeti meg ez a jog azonban akkor, ha a cég bizonyítja, hogy a harmadik személy a cégjegyzékbe bejegyzett helyes adatot ismerte.
A bejelentési, közzétételi kötelezettség elmulasztása
Harmadik személy hivatkozhat majd olyan okiratra és adatra is, amellyel kapcsolatban a cég nem tett eleget a cégbírósági bejelentési, illetve közzétételi kötelezettségének. Kivételt képez ez alól, ha az okiratban foglaltakhoz - nyilvánosságra hozatal hiányában - nem fűződik joghatály.
Képviselet, cégjegyzés
A jelenlegi szabályok szerint mind az önálló, mind az együttes cégjegyzési jog korlátozható, a korlátozás azonban harmadik személyekkel szemben hatálytalan. 2004-től azzal egészül ki, hogy a képviselet, valamint a cégjegyzés módja azonos, a létesítő okirat azonban meghatározott ügyekben a cégjegyzés módjától eltérő képviseletre adhat felhatalmazást.
Hivatkozás a jogsértésre
A cégadatok Cégközlöny-beli közzétételének joghatásához kapcsolódik az az új előírás, amely szerint ha cég a képviseletére jogosult személyre vonatkozó adatokat a cégbíróságnak bejelentette, és azokat a cégbíróság nyilvánosságra hozta, harmadik személlyel szemben a cég csak akkor hivatkozhat a képviselő megválasztásával vagy kinevezésével kapcsolatos jogszabálysértésre, ha bizonyítja, hogy a harmadik személynek a jogszabálysértésről tudomása volt. Ellenkező esetben a cég felel a jogellenes megválasztással vagy kinevezéssel a harmadik személynek esetlegesen okozott kárért.
A képviseleti jog korlátozásának hatálytalanságának folyománya, hogy a közzététel megtörténtét követően a cég nem hivatkozhat harmadik személlyel szemben arra, hogy a bejegyzett képviselő a hatáskörét túllépve járt el.
A jegyzett tőkét a devizakülföldi társaság kivételével forintban, forintra kerekítve kell meghatározni. E szerint kell feltüntetni külföldiek magyarországi fióktelepe, illetve kereskedelmi képviselete esetén a külföldi vállalkozás által a működéshez rendelkezésre bocsátott összeget is (betartva azt az előírást is, amelynek értelmében a cég jegyzett tőkéjénél fel kell tüntetni a pénzbeli és nem pénzbeli hozzájárulás mértékét).
Változatlan marad az a szabály, hogy ha a cégbejegyzést követően a cég jegyzett tőkéjének mértéke megváltozik, a cégjegyzék a továbbiakban a pénzbeli és nem pénzbeli hozzájárulás mértékét már nem tünteti fel. Szövetkezet, külföldi vállalkozás magyarországi fióktelepe és külföldiek magyarországi kereskedelmi képviselete esetében a jegyzett tőke (illetve a jegyzett tőkeként bejegyzett összeg) változását - a változások számától függetlenül - évente legalább egy alkalommal kötelező a cégbíróságnak bejegyzés és közzététel végett bejelenteni. A jövőben megszűnik tehát az a kötelezettség, amely szerint a bejelentést legkésőbb a számviteli törvény szerinti beszámoló elfogadását követő tizenöt napon belül kell megküldeni.
Cégjegyzék tartalma
A módosítás érinti a cégjegyzék tartalmát, ennek következtében a cégek bejelentési kötelezettségét is. * Valamennyi cégformára vonatkozó adatok * A cégjegyzék valamennyi cég esetében tartalmazza * a cég cégjegyzékszámát, * a magyar, illetve külföldi részvétellel működő cég esetében az érintett állam(ok) betűjelét; külföldi vállalkozás magyarországi fióktelepe, illetve közvetlen kereskedelmi képviselete esetében pedig a külföldi vállalkozás székhelye szerinti állam betűjelét, * a cég nevét, * a cég székhelyét, * a létesítő okirat, társasági szerződés, alapító okirat, alapszabály (a továbbiakban együtt: létesítő okirat) keltét, * a cég főtevékenységét és a létesítő okiratban feltüntetett további tevékenységi köreit, a Központi Statisztikai Hivatal által kiadott nómenklatúra szerint; hatósági engedélyhez kötött tevékenységi kör esetében - az engedély megadása után - az engedély számát és érvényességi időtartamát, * a cég jegyzett tőkéjét, és ezen belül a pénzbeli és nem pénzbeli hozzájárulás mértékét, * a képviselet módját (önálló vagy együttes), * a cég képviseletére jogosultak nevét (cégét) és lakóhelyét (székhelyét), valamint tisztségét, e jogviszonyuk keletkezésének időpontját, határozott időre szóló képviselet esetében a jogviszony megszűnésének időpontját is, * a cég adószámát, valamint statisztikai számjelét, * a cég valamennyi pénzforgalmi számláját, valamint az azokat vezető pénzügyi intézmények nevét és székhelyét, * a cégbejegyzés időpontját. * A cégjegyzék szükség szerint tartalmazza * a cég rövidített nevét, * a cég idegen nyelvű elnevezését, * a cég telephelyét, * a cég fióktelepét, * meghatározott időtartamra alapított cég esetén a működés befejezésének időpontját, * a jogelőd(ök), illetve a jogutód(ok) cégnevét és cégjegyzékszámát, * a könyvvizsgáló nevét (cégét) és lakóhelyét (székhelyét), e jogviszonya keletkezésének és megszűnésének időpontját; könyvvizsgáló szervezet esetén annak a személynek a nevét és lakóhelyét is, aki a könyvvizsgálatért személyében is felelős, * a felügyelőbizottsági tagok nevét és lakóhelyét, e jogviszonyuk keletkezésének és megszűnésének időpontját, * annak a kamarának a megjelölését, amelynek a cég tagja, * a cég közösségi adószámát. * A cégjegyzékben fel kell tüntetni * a csődeljárás kezdő időpontját és befejezését, * a felszámolás kezdő időpontját és befejezését (külföldi székhelyű vállalkozás magyarországi fióktelepe, illetve külföldiek magyarországi közvetlen kereskedelmi képviselete esetén a külföldi vállalkozás fizetésképtelenségére, illetve felszámolására vonatkozó eljárás megindítását és befejezését is, feltüntetve a külföldi vállalkozás felszámolójának nevét, lakóhelyét, illetve székhelyét), * a végelszámolás megindítását és befejezését (külföldi székhelyű vállalkozás magyarországi fióktelepe, illetve külföldiek magyarországi közvetlen kereskedelmi képviselete esetén a külföldi vállalkozás végelszámolásának megindítását és befejezését, valamint a külföldi vállalkozás végelszámolójának nevét, lakóhelyét, illetve székhelyét), * a cég működésének felfüggesztését, * a hivatalbóli törlési eljárás kezdő időpontját és befejezését, illetve a cég megszűntnek nyilvánítását, * a jogerős bejegyző végzés hatályon kívül helyezése iránti perindítást és a per befejezését, * a létesítő okirat érvénytelenségének megállapítása iránti perindítást és befejezését, * a tag kizárása iránti perindítást és a per befejezését, * kiskorú tag (tulajdonos) esetén a törvényes képviselő nevét és lakóhelyét, * a cég elleni végrehajtás - ideértve a biztosítási intézkedést is - elrendelését, * a cég tagja (részvényese) vagyoni részesedésének lefoglalását. * Külföldi vállalkozás magyarországi fióktelepe * Külföldi vállalkozás magyarországi fióktelepe esetében a cégjegyzék az előzőeken túl tartalmazza * a külföldi vállalkozás nevét, cégformáját, cégjegyzékszámát (nyilvántartási számát) és székhelyét, * a külföldi vállalkozás cégjegyzékét (nyilvántartását) vezető bíróság, illetve hatóság megnevezését és székhelyét, * a külföldi vállalkozás vezető tisztségviselőinek nevét (cégét), lakóhelyét (székhelyét), a jogviszony keletkezésének és megszűnésének időpontját. * Kereskedelmi képviselet * Külföldiek magyarországi közvetlen kereskedelmi képviseleténél az általános adatokon túl a cégjegyzék tartalmazza a külföldi vállalkozás * nevét, cégformáját, cégjegyzékszámát (nyilvántartási számát) és székhelyét, * cégjegyzékét (nyilvántartását) vezető bíróság, illetve hatóság megnevezését és székhelyét, * vezető tisztségviselőinek nevét (cégét), lakóhelyét (székhelyét), a jogviszony keletkezésének és megszűnésének időpontját. * Európai gazdasági egyesülés * A magyar uniós tagságot követően az európai gazdasági egyesülés esetében a cégjegyzék tartalmazza majd * a tagok nevét (cégét), lakóhelyét (székhelyét), * az egyesüléshez csatlakozó tag csatlakozásának időpontját, felelősségének esetleges korlátozását is. * A bejelentési kötelezettség határideje * A 2004. január 1-jén már bejegyzett cégek a cégjegyzékben vezetett adataik első változásakor kötelesek bejelenteni azokat az adatokat, amelyeket törvénymódosítást követően kell tartalmaznia a cégjegyzéknek.
Amennyiben a bejegyzési kérelemben külföldi jogi személy vagy magyarországi lakóhellyel nem rendelkező természetes személy szerepel, a bejegyzési kérelemben kézbesítési megbízottat kell megjelölni. A kézbesítési megbízott magyarországi székhellyel, illetve állandó lakóhellyel rendelkező - a cég cégjegyzékében nem szereplő - szervezet vagy természetes személy egyaránt lehet. A bejegyzési kérelemhez mellékelni kell a kézbesítési megbízott megbízását, illetve a megbízatás elfogadását igazoló okiratot.
A kézbesítési megbízott feladata, hogy átvegye és a megbízó részére továbbítsa a cég működésével összefüggésben keletkezett bírósági, illetve más hatósági iratokat, amelyeket a külföldi személy részére kell kézbesíteni. A kézbesítési megbízottnak megküldött okirat esetében vélelmezni kell, hogy az okirat a szabályszerű kézbesítést követő tizenötödik napon ismertté vált a külföldi személy számára.
Változás a kézbesítési megbízott személyében
A kézbesítési megbízott személyében történő változás bejelentése - az érintett külföldi személy értesítése alapján - a vezető tisztségviselő feladata. Kivételesen maga a kézbesítési megbízott is bejelentheti a cégbíróságnak, hogy lemondott a megbízatásról. Az ilyen bejelentés illetékmentes, s közzétételi költségtérítést sem kell fizetni érte. A bejelentésre azonban a kézbesítési megbízott csak akkor jogosult, ha
- igazolja, hogy a külföldi személyt tájékoztatta a megbízatásról történt lemondásáról, és
- írásban felhívta, hogy gondoskodjon másik kézbesítési megbízottról, azonban
- a külföldi személy az értesítését követő 60 napon belül nem jelölt ki új kézbesítési megbízottat, vagy
- a külföldi személy részére a lemondást tartalmazó okirat nem volt kézbesíthető.
A kézbesítési megbízottnak a felhívás elküldését, illetve a kézbesítés sikertelenségét igazoló iratokat a bejelentéséhez csatolnia kell. A kézbesítési megbízott a lemondásának cégbírósági bejelentéséig köteles a kézbesítési megbízotti feladatokat ellátni.
Amennyiben maga a kézbesítési megbízott jelenti be a lemondását, a cégbíróság a kézbesítési megbízottra vonatkozó adatokat törli a cégnyilvántartásból, és ezzel egyidejűleg törvényességi felügyeleti jogkörében eljárva intézkedik a cég törvényes működésének helyreállításáról, ennek során felhívja a céget, hogy gondoskodjon új kézbesítési megbízott bejegyzéséről.
Amennyiben a cég létrejöttéhez hatósági engedély szükséges, a bejegyzési kérelemhez az erre vonatkozó engedélyt (hatósági határozatot) csatolni kell. A hatósági engedélyhez kötött tevékenységi kör ugyanakkor a tevékenység gyakorlásához szükséges engedély hiányában is bejegyezhető a cégjegyzékbe. Az engedélyköteles tevékenységet azonban a cégnyilvántartásba bejegyzett cég csak az engedély cégbírósági benyújtását, a bejegyzés alatt álló cég pedig emellett csak a cég bejegyzését követően kezdheti meg. A cégbíróság a hatósági engedély számát és érvényességi idejét bejegyzi a cégjegyzékbe.
Illeték- és költségtérítés-mentesség
Jelenleg illeték és közzétételi költségtérítés megfizetése nélkül lehet bejelenteni a cégbíróságon a cég tevékenységi körét érintő változást. A jövő évtől ez a kedvezmény kiterjed arra az esetre is, amikor a változás állami vagy önkormányzati döntés alapján a cég székhelyének más megye illetékességi területéhez való csatolására vagy a cégjegyzékbe bejegyzett utcanév, illetve házszám változására vonatkozik.
Székhely-áthelyezési terv
Amennyiben az európai gazdasági egyesülés más tagállamba helyezi a székhelyét, úgynevezett székhely-áthelyezési tervet kell benyújtania a cégbírósághoz, mely tartalmazza a tervezett új székhelyét. Ezzel egyidejűleg a cégnek a Cégközlönyben is közzé kell tennie a székhely-áthelyezési tervet. A székhelyáthelyezés következtében a céget azt követő 30 napon belül törlik hivatalból a magyarországi cégjegyzékből, hogy a másik tagállamban lévő új székhely cégbejegyzését közzétették az Európai Unió hivatalos lapjában.
Adatfeltüntetés a cég iratain
A cég bejegyzését követően a cég írásbeli képviselete, illetve hivatalos levelezése során fel kell tüntetni a céget nyilvántartó cégbíróság nevét, a cég nevét és székhelyét, a cég cégjegyzékszámát, valamint szükség szerint a cég felszámolására, illetve végelszámolására utaló toldatot. A cég - választása szerint - feltüntetheti a jegyzett tőkéjét is. Ebben az esetben azonban a cégjegyzékben szereplő jegyzett tőke feltüntetése mellett meg kell jelölni azt is, hogy ebből ténylegesen mekkora összeget bocsátottak a cég rendelkezésére. (Az európai gazdasági egyesülés esetében ezen túlmenően a cég írásbeli képviselete, illetve hivatalos levelezése során azt is fel kell majd tüntetni, ha a vezető tisztségviselők képviseleti joga együttes.)
Külföldi vállalkozás magyarországi fióktelepének, valamint külföldiek magyarországi közvetlen kereskedelmi képviseletének írásbeli képviselete, illetve hivatalos levelezése során a külföldi vállalkozásra vonatkozó adatokat a fentieknek megfelelően kell feltüntetni. Emellett szerepeltetni kell a fióktelep, valamint a kereskedelmi képviselet cégjegyzékét vezető cégbíróság nevét és a cég nevét, székhelyét, valamint cégjegyzékszámát is.
Per a létesítő okirat érvénytelenségének megállapítása iránt
A jogerős cégbejegyzést követően a létesítő okirat érvénytelenségének megállapítása iránt a cég bejegyzését elrendelő végzés Cégközlöny-beli közzétételétől számított 6 hónapos jogvesztő határidőn belül a cég székhelye szerint illetékes megyei bíróság előtt indítható per a cég ellen. A perindításra az ügyész, valamint az jogosult, aki valószínűsíti, hogy az érvénytelenséghez jogi érdeke fűződik. * Perindításnak csak abban az esetben van helye, ha * nem került sor a létesítő okirat közokiratba foglalására, illetve ügyvédi (jogtanácsosi) ellenjegyzésére, * a létesítő okirat nem tartalmazza a cég nevét vagy főtevékenységét, illetve a jegyzett tőke összegét vagy a tagok (részvényesek) vagyoni hozzájárulásának mértékét, * a cég megjelölt tevékenységi köre jogszabályba vagy a közrendbe ütközik, * megsértették a jegyzett tőke befizetésének törvényben megállapított legkisebb összegére vonatkozó előírásokat, * a cég alapításában részt vevő valamennyi tag (részvényes) cselekvőképtelen volt, * megsértették a cég alapításában részt vevők, a tagok (részvényesek) legkisebb számára vonatkozó törvényi előírást. * Az érvénytelenség megállapítása nem érinti azokat a kötelezettségeket, amelyek a cég terhére vagy javára a bírósági ítéletben megállapított időpontot megelőzően keletkeztek.
A törvénymódosítás érinti a cégek feletti törvényességi felügyeleti eljárást is.
Jelenleg törvényességi felügyeleti eljárásnak többek között akkor van helye, ha a létesítő okirat vagy annak módosítása, illetve ennek alapján a cégjegyzék nem vagy jogszabályba ütköző módon tartalmazza azt, amit a cégre vonatkozó anyagi jogszabályok kötelezően előírnak. A jövő évtől ez a feltétel úgy változik, hogy a törvényességi felügyeleti eljárásra akkor lehet sort keríteni, ha a cégjegyzék nem vagy jogszabályba ütköző módon tartalmazza azt, amit a cégre vonatkozó jogszabályok kötelezően előírnak. A létesítő okiratra utalás tehát kimarad a törvényből.
A fenti ok miatt indult eljárás során nem vehet részt az ügy elbírálásában az a cégbíró, aki az eljárás tárgyává tett cégjegyzékadatra vonatkozó bejegyző (változást bejegyző) végzést hozta.
A cégbejegyzés vizsgálata
A cég bejegyzésére vonatkozó végzéssel kapcsolatos törvényességi felügyeleti eljárás nem vezethet a cég megszűntnek nyilvánításához. Kivételt képez ez alól, ha a cég alapítása bűncselekménnyel történt, és ezt a tényt jogerős bírósági ítélet megállapította. Ebben az esetben az ítélet jogerőre emelkedésétől számított 1 éven belül van lehetőség a törvényességi felügyeleti eljárásra.
Fantomcégek törlése
Amennyiben a cégbíróság tudomást szerez arról, hogy a cég nem található sem a székhelyén, sem a telephelyén, sem a fióktelepén, és a cég képviseletére jogosult személyek lakóhelye, tartózkodási helye is ismeretlen, felhívja a cég 25, 50, illetve 75 százalékot meghaladó szavazati joggal rendelkező tagjait (részvényeseit), hogy 60 napon belül tegyék meg a cég törvényes működéséhez szükséges intézkedéseket. A törvényes működés helyreállítása érdekében a tagok (részvényesek) a cég legfőbb szervének összehívására is jogosultak. A felhívás eredménytelensége esetén a cégbíróság elrendeli a hivatalbóli törlési eljárás lefolytatását. Ennek során a törvényességi felügyeleti eljárás szabályai megfelelően irányadóak. Ugyanez a helyzet akkor is, ha a cégben nincs olyan tag, aki rendelkezne a szavazatok több mint negyedével.
Ha az 50, illetve 75 százalékot meghaladó szavazati joggal rendelkező tag (részvényes) felelőssége a cég tartozásaiért korlátozott, az említett 60 napos határidő eredménytelen lejártát követően a tag (részvényes) nem hivatkozhat korlátozott felelősségére, és az érintett tag (részvényes) korlátlanul felel a cég ki nem elégített kötelezettségeiért. A felelősség alól csak abban az esetben mentesül, ha bizonyítja, hogy a törvényes működés helyreállítása érdekében úgy járt el, ahogyan az az adott helyzetben elvárható. (Erre őt a cégbíróság az említett felhívásban köteles figyelmeztetni.)
Ha a törlési eljárás elrendelését követően a cég ellen felszámolási eljárás lefolytatása iránti kérelmet nyújtanak be, a felszámolási eljárás lefolytatására illetékes bíróság haladéktalanul értesíti a cégbíróságot a kérelem benyújtásáról. A cégbíróság a felszámolás elrendelése tárgyában hozott döntés jogerőre emelkedéséig nem határozhat a cég törléséről. A felszámolás elrendelésekor a törlési eljárást meg kell szüntetni. Ha a felszámolási eljárás a felszámolás elrendelése nélkül fejeződik be, a cégbíróság folytatja a törlési eljárást, vagy szükség szerint törvényességi felügyeleti intézkedést alkalmaz.
A törlési eljárás megindításáról szóló végzést a cégbíróság - a kézbesítés mellőzésével - a Cégközlönyben teszi közzé. A végzésben szerepel az a felhívás is, hogy akinek a cég székhelyére, működésére (ideértve azt az esetet is, ha a cég ellen per van folyamatban), illetve a képviselő lakóhelyére vonatkozó adatról tudomása van, azt a közzétételtől számított 30 napon belül jelentse be a cégbíróságnak.
Érdemi bejelentés esetén a cégbíróság felhívja a cég képviselőjét, hogy nyújtsa be a szükséges változásbejegyzési kérelmet. A felhívás eredményessége esetén a cégbíróság megszünteti a törlési eljárást.
Amennyiben a 30 napos határidőn belül érdemi bejelentés nem érkezik, vagy a cég képviselőjéhez intézett cégbírósági felhívás ellenére sem állítják helyre a törvényes működést, a cégbíróság folytatja a törlési eljárást, és a Cégközlönyben végzést tesz közzé, melyben felhívja a cég hitelezőit és az egyéb érdekelteket arra, hogy 30 napon belül jelentsék be a cég általuk ismert ingó vagy ingatlan vagyonára vonatkozó adatokat, hitelezői igényüket. A végzéssel egyidejűleg a cégbíróság megkeresi a cég székhelye szerint illetékes földhivatalt, illetve szükség szerint a más közhiteles nyilvántartást vezető szervezetet (adóhatóság, a gépjármű-nyilvántartó hatóság, Közjegyzői Kamara stb.), hogy 30 napon belül adjanak tájékoztatást a cég tulajdonában álló ingó vagy ingatlan vagyonról.
A törlési eljárás folytatásáról rendelkező végzés ellen külön fellebbezésnek nincs helye, az ellen csak a törlési eljárást befejező határozat ellen benyújtott fellebbezésben lehet jogorvoslattal élni.
Amennyiben az eljárásban megállapítható, hogy a cégnek van vagyona, a cégbíróság megszünteti a törlési eljárást, s egyúttal kezdeményezi a cég felszámolási eljárását. Ha azonban a törlési eljárás folyamata alatt nem merül fel adat a cég vagyonával kapcsolatban, a cégbíróság egyszerűen törli a céget a cégjegyzékből. Ilyenkor a cégjegyzékben a törlés bejegyzése mellett "a cég hivatalból törölve" megjegyzés szerepel.
A törlési eljárásnak a felszámolási eljárás kezdeményezése melletti megszüntetéséről, valamint a cég törléséről szóló végzés ellen a Cégközlöny-beli megjelenéstől számított 15 napon belül fellebbezésnek van helye. A cég törlését elrendelő végzés jogerőre emelkedését is közzéteszik a Cégközlönyben.
Minthogy a törvényességi felügyeleti eljárás célja, hogy a cég törvényesen működjön, így a cég akkor is megmenekülhet a törléstől, ha a törlést elrendelő végzés jogerőre emelkedéséig helyreállítja a törvényes működését. Ilyenkor a cégbíróság megszünteti a törlési eljárást.
2004. január 1-jétől a törölt cég utolsó bejegyzett székhelye szerint illetékes megyei bíróság úgynevezett vagyonrendezési eljárást folytat le, ha a cég jogutód nélküli törlését követően olyan vagyon kerül elő, amelynek a törölt cég volt a tulajdonosa. Ha a törölt cég ellen végrehajtási eljárás van folyamatban, a végrehajtási eljárás alatt a lefoglalt vagyontárgyra nem kezdeményezhető vagyonrendezési eljárás. Amennyiben a vagyonrendezési eljárást felszámolási eljárás előzte meg, a vagyonrendezési eljárást a felszámolási ügyben eljárt bíróság köteles lefolytatni. Ilyenkor bíróságnak lehetőség szerint azt a felszámolót kell vagyonrendezőként kirendelnie, amelyik a felszámolási eljárás során eljárt, és a hitelezők kielégítésére a csődtörvény szerinti sorrendben kerül sor.
Eljárás kérelemre
A nemperes eljárást a törölt cég volt hitelezője, volt tagja, részvényese, illetve az kérheti, akinek az eljárás lefolytatásához jogi érdeke fűződik, mivel az általa megjelölt vagyonra tulajdoni igényt támaszt. A kérelmezőnek meg kell jelölnie a törölt cég, valamint a vagyontárgy azonosításához szükséges adatokat. Csatolni kell azokat az okiratokat, amelyekkel a vagyon létét, tulajdoni helyzetének rendezetlenségét a kérelmező valószínűsíti. A kérelemhez csatolni kell a közzétételi költségtérítés megfizetésére vonatkozó igazolást is.
Hivatalból kell lefolytatni a vagyonrendezési eljárást, ha a közhiteles nyilvántartást vezető szervezet bejelenti, hogy a nyilvántartásában a törölt cég mint tulajdonos szerepel.
A kérelemben foglaltak vizsgálata során okiratokat szerezhet be, meghallgathatja a kérelmezőt, a törölt cég volt tagjait és korábbi vezető tisztségviselőit. Kérelemre induló vagyonrendezési eljárás esetén, ha egyértelműen megállapítható, hogy a megjelölt vagyontárgy a törölt cég tulajdonában állt, a bíróság elrendeli a vagyonrendezési eljárás lefolytatását. Nincs helye azonban a vagyonrendezési eljárásnak, ha valószínűsíthető, hogy a fellelt vagyontárgy értékesítéséből befolyó összeg az eljárás lefolytatásával felmerülő költségeket sem fedezné. Ebben az esetben a bíróság a kérelmet elutasítja. Ilyenkor csak két esetben lehet lefolytatni az eljárást: az egyik, ha a vagyon közhiteles nyilvántartásban szerepel, a másik, ha a kérelmező vállalja és megelőlegezi az eljárás lefolytatásával várhatóan felmerülő költségeket és a vagyonrendező díját. A kérelmet elutasító végzés ellen fellebbezésnek van helye.
Vagyonrendező
A vagyonrendezési eljárás lefolytatását elrendelő végzésben a bíróság vagyonrendezőt rendel ki a felszámolók névjegyzékében szereplő felszámolók közül. Ezzel egy időben felhívja a törölt cég volt hitelezőit, illetve tagjait, hogy a vagyontárgyra vonatkozó igényeiket 30 napon belül jelentsék be a vagyonrendezőnek, illetve csatolják az igényt megalapozó okiratokat. A vagyonrendezési eljárás lefolytatásának elrendeléséről szóló jogerős végzést közzéteszik a Cégközlönyben. A bejelentési határidő a közzététel napjával kezdődik.
Az igények bejelentését követően a vagyonrendező értékesíti a vagyontárgyat. Ingatlan értékesítése esetében - annak ellenére, hogy a cég jogalanyisága már a törléssel megszűnt - a vagyonrendező által megkötött szerződés alapján az új tulajdonos tulajdonjogát a vagyonrendezési eljárás befejezését követően - kérelmére - az ingatlan-nyilvántartásba be kell jegyezni. Kivételesen mellőzhető a vagyon értékesítése, ha az összes kérelmező ezt közösen kéri, továbbá vállalja és megelőlegezi az eljárás lefolytatásával várhatóan felmerülő költségeket és a vagyonrendező díját.
A vételár felosztása
A vagyontárgy értékesítéséből befolyt összeg az eljárás költségeinek elszámolását követően elsődlegesen a hitelezői igények kielégítésére szolgál. Ha a rendelkezésre álló összeg valamennyi hitelezői igény kielégítésére nem elegendő, a hitelezők kielégítése követeléseik arányában történik meg. Hitelezői igény hiányában, illetve ha csak olyan személy jelentett be igényt, akinek a vagyonrendezéshez jogi érdeke fűződik, a rendelkezésre álló összeget a volt tagok között kell felosztani - a létesítő okirat eltérő rendelkezésének hiányában - a cég törlésekor fennálló részesedésük arányában. A felosztás során a kérelmet elő nem terjesztő tagok figyelmen kívül maradnak.
A vagyonrendezési eljárásban a vagyontárgy értékesítését, illetve a kérelmezőknek az értékesítés mellőzésére vonatkozó megállapodása benyújtását követő 30 napon belül a vagyonrendező vagyonfelosztási javaslatot készít. A vagyonfelosztási javaslat keretében a vagyonrendező az eljárás lefolytatásával kapcsolatban közvetlenül felmerült költségei, továbbá munkadíjként 100 ezer forint és az azt terhelő törvényes járulékok (pl. forgalmi adó) megállapítását kérheti a bíróságtól, melyet a vagyonfelosztási javaslat elkészítése során a felosztásra rendelkezésre álló összegből le kell vonni. * A bíróság megvizsgálja a vagyonrendező vagyonfelosztási javaslatát, és végzéssel határoz a vagyonrendező költségeinek és díjazásának összegéről, annak viseléséről, a hitelezők követeléseinek kielégítéséről, illetve a hitelezőnek nem minősülő kérelmezők közötti vagyonfelosztásról, továbbá kötelezi a vagyonrendezőt a még szükséges intézkedések megtételére. (Ha a vagyonrendezési eljárásra hivatalból került sor, a vagyonrendező költségeinek és díjának a vagyonfelosztási javaslat alapján nem fedezett részét az állam viseli.) Az értékesítés mellőzése esetén a vagyontárgyat a kérelmező tulajdonába, illetve a kérelmezők által meghatározott arányban a kérelmezők közös tulajdonába adja. Itt említjük meg, hogy a tulajdonjog ingatlan-nyilvántartási bejegyzésére vagy más vagyontárgy birtokbaadására csak akkor kerülhet sor, ha a kérelmezők megfizették a vagyonrendező bíróság által megállapított költségeit és munkadíját, kivéve ha azt a már említettek alapján a vételárból levonták. * A vagyonfelosztásról döntő végzés ellen fellebbezésnek van helye. Az eljárás jogerős befejezésének tényét a Cégközlönyben közzéteszik